Pateet is 'n Afrikaanse rock-musiekgroep wat in 2002 in Lichtenburg, Suid-Afrika deur Hector Beyers (baskitaar en stem), M.J. Swanepoel (kitaar en stem) en Wessel Ludick (dromme) gestig is. Die groep het tot en met 2006 saam gespeel, waartydens hulle die Jip Rockspaaider-kompetisie gewen het, 'n album opgeneem het en 'n musiekvideo geskiet het. Pateet se lede het in 2009 weer saam begin speel. Al drie lede wat Pateet begin het, het eers (gedurende die begin van 2002) in Chemic Gum gespeel saam met Otto Swarts (kitaar). Die groep het by huispartytjies en by die skool opgetree. Chemic Gum het opgebreek en Pateet is in 2002 gevorm. Hector Beyers, M.J. Swanepoel en Wessel Ludick het nou begin Afrikaanse liedjies skryf en voluit 'n Afrikaanse groep begin. Dit is in hierdie dae wat Pateet se bekendste liedjie, Môre omie môre tannie, geskryf is. Pateet het in 2002 al aan die Jip Rockspaaider-kompetisie deelgeneem, maar het in Bloemfontein se semi-finaal uitgeval. Die volgende jaar het Pateet in Pretoria deurgedring tot die finaal van die Rockspaaider-kompetisie.